**ФАКУЛТЕТ ОРГАНИЗАЦИОНИХ НАУКА**

**УНИВЕРЗИТЕТ У БЕОГРАДУ**

**Јове Илића 154, Београд**

**Изборном већу Факултета организационих наука**

**Декану Факултета организационих наука**

**Предмет: Избор једног сарадника у звање сарадник у настави, на одређено време од једне године са пуним радним временом за ужу научну област Менаџмент и управљање пројектима**

Одлуком Изборног већа Факултета организационих наука, Универзитета у Београду, 05-02 бр. 4/52 од 29.05.2024. године, расписан је конкурс за избор једног сарадника у звање сарадник у настави, на одређено време од једне године са пуним радним временом, за ужу научну област **Менаџмент и управљање пројектима.**

Одлуком Изборног већа Факултета организационих наука, Универзитета у Београду, 05-02 бр. 4/52 од 29.05.2024. године, именовани смо за чланове Комисије за припрему Извештаја о пријављеним кандидатима, у следећем саставу:

1. **др Зорица Митровић**, доцент Факултета организационих наука, Универзитет у Београду – председник комисије,
2. **др Драган Бјелица,** ванредни професор Факултета организационих наука, Универзитет у Београду – члан комисије,
3. **др Небојша Бојовић**, редовни професор Саобраћајног факултета, Универзитет у Београду – члан комисије.

Након увида у конкурсни материјал, Комисија упућује Декану и Изборном већу Факултета следећи

**ИЗВЕШТАЈ**

На конкурс, објављен у публикацији Националне службе за запошљавање „Послови“ бр. 1095 од 05.06.2024. године, у предвиђеном року пријавио се један кандидат, Катарина Петровић, који је поднео сву документацију захтевану конкурсом.

**ПОДАЦИ О КАНДИДАТУ КАТАРИНИ ПЕТРОВИЋ**

1. **Биографски подаци**

**Катарина Петровић** рођена је 14.11.2000. године у Београду. У периоду од 2007. до 2015. године похађала је основну школу „Бранко Ћопић“. За постигнути успех у основном образовању награђена је дипломом „Вук Караџић“. Након тога уписује гимназију „Патријарх Павле“, друштвено-језички смер, коју завршава 2019. године, такође као Вуковац. Била је део дебатне, ликовне и рецитаторске секције. Током школовања савладала је енглески језик и основе немачког језика.

У јулу, исте године, уписује Факултет организационих наука Универзитета у Београду, студијски програм Менаџмент и организација, студијска група Менаџмент. Основне студије завршила је у септембру 2023. године са просечном оценом 9,34 (девет и 34/100) и оценом 10 (десет) на завршном раду под називом „Упоредни приказ и анализа традиционалног и агилног приступа управљања пројектним портфолиом“. Тренутно је студент мастер академских студија на Факултету организационих наука, на студијском програму Управљање пројектима и инвестицијама.

Била је прималац стипендије Министарства просвете, науке и технолошког развоја. Такође, била је добитница престижне стипендије „Доситеја“ Фонда за младе таленте Републике Србије, за најбоље студенте основних академских студија и најбоље студенте мастер академских студија, у области техничко-технолошких наука.

У току школске 2021/2022 године обављала је улогу студента ментора на Факултету организационих наука. Била је укључена у рад студентске организације *Case Study Club*. Учествовала је у пројекту *TEАCH4EDU4* међународног *ERASMUS+* програма *Modeling and Computer Simulation*, који је био организован од стране Универзитета у Београду, Универзитета у Жилини у Словачкој и Универзитета *L’Aquila* у Италији. Стручну праксу обавила је у оквиру Центра за професионалну сертификацију менаџера Факултета организационих наука.

1. **Радно искуство**

Катарина Петровић била је ангажована на Факултету организационих наука, Универзитета у Београду у звању сарадника ван радног односа – демонстратора за ужу научну област Менаџмент и управљање пројектима од октобра 2023. године. У школској 2023/2024 године учествовала је у извођењу наставе на предметима Управљање пројектима, Методе и технике управљања пројектима и Управљање инвестицијама. Током ангажовања учествовала је у реализацији специјалног догађаја *FON Project Management Forum* који организује Катедра за менаџмент и управљање пројектима, у улози координатора за односе с јавношћу и координатора за логистику. На пројекту *Scrum Driven Java*, који су заједнички реализовале Катедра за менаџмент и управљање пројектима и Катедра за софтверско инжењерство, учествовала је у улози Скрам мастера. У оквиру пројектних активности Катедре, била је укључена у изради студија оправданости, пословних планова, истраживања тржишта и реализацији стручних обука.

1. **Библиографија научних и стручних радова**

**Petrović K.** (2023). Analiza metoda za prioritizaciju projekata u okviru program menadžmenta. *Tehnika* – Menadžment, 78, broj 4, (pp. 475-482). Savez inženjera i tehničara Srbije, Beograd. DOI: 10.5937/tehnika2304475P, ISSN 0040-2176.

Stanimirović P., **Petrović K.**, Borozan T., Radojičić M. (2023). PROJECT MANAGEMENT SOFTWARE: CATALYST OR CONSTRAINT? *XIV Skup privrednika i naučnika SPIN ’23: Digialni i zeleni razvoj privrede*, (pp. 916-924). Beograd, 6-7. novembar 2023: Fakultet organizacionih nauka, Univerzitet u Beogradu. ISBN: 978-86-7680-446-7

**МИШЉЕЊЕ И ПРЕДЛОГ КОМИСИЈЕ**

На основу увида у достављену документацију, Комисија је утврдила да се на конкурс у предвиђеном року пријавио један кандидат: Катарина Петровић. Утврђено је да је кандидат Катарина Петровић доставила сву документацију у складу са захтевима конкурса, као и да испуњава све услове прописане Законом о високом образовању и Статутом Факултета организационих наука.

Увидом у достављену документацију, Комисија закључује да је кандидат остварио значајне резултате у досадашњем образовању и раду, да испуњавања услова конкурса, као и да поседује одговарајуће квалификација. У складу са наведеним, Комисија предлаже Декану и Изборном већу Факултета организационих наука да се Катарина Петровић изабере за сарадника у звању сарадника у настави, за ужу научну област Менаџмент и управљање пројектима, на одређено време од једне године са пуним радним временом.

У Београду, 27.06.2024. године

**ЧЛАНОВИ КОМИСИЈЕ**

др Зорица Митрoвић, доцент,

Факултет организационих наука, председник комисије

др Драган Бјелица, ванредни професор,

Факултет организационих наука, члан комисије

др Небојша Бојовић, редовни професор,

Саобраћајни факултет, члан комисије